На основу члана 3. Одлуке о оснивању Фонда за пружање помоћи избеглим, прогнаним и расељеним лицима (''Службени лист Аутономне Покрајине Војводине'', број 19/06), и члана 19. Статута Фонда за пружање помоћи избеглим, прогнаним и расељеним лицима, **Фонд за пружање помоћи избеглим, прогнаним и расељеним лицима** расписује

**ЈАВНИ ПОЗИВ**

ЗА ДОДЕЛУ СРЕДСТАВА ЗА ЕКОНОМСКО ОСНАЖИВАЊЕ ИЗБЕГЛИХ И ПРОГНАНИХ ЛИЦА У АП ВОЈВОДИНИ КРОЗ ДОХОДОВНЕ АКТИВНОСТИ ПОРОДИЦА – КОРИСНИЦИМА РЕГИОНАЛНОГ СТАМБЕНОГ ПРОГРАМА

I

Јавни позив се расписује за лица која у складу са законом имају или су имала статус избеглих или прогнаних лица са боравиштем односно пребивалиштем на територији Аутономне Покрајине Војводине, а која су корисници Регионалног стамбеног програма (РСП). Овај јавни позив заједнички реализују Фонд за пружање помоћи избеглим, прогнаним и расељеним лицима и Центар за регионализам а на основу Споразума о пословно техничкој сарадњи.

Јавни позив се расписује за лица која имају боравиште односно пребивалиште на територији општина: Кула, Стара Пазова, Сремска Митровица, Панчево и Рума.

Помоћ се одобрава једнократно и бесповратно, у виду механизације, машина, опреме и алата за обављање производних или услужних делатности, у циљу економског оснаживања избегличких породица и стварања материјалних услова за њихову потпуну и трајну интеграцију.

Максимална вредност помоћи је 200.000,00 динара по кориснику а укупан износ средстава предвиђен за овај јавни позив износи 8.000.000,00 динара, од чега Фонд и Центар за регионализам обезбеђују по 50% средстава.

Корисници су дужни да у року предвиђеним уговором региструју делатност за коју су добили помоћ.

II

Уз Пријаву на Јавни позив, која се преузима у Фонду или код Повереника за избеглице и миграције, потребно је доставити следећу обавезну документацију:

1. Решење о статусу (Решење о добијању или укидању статуса избеглог или прогнаног лица) или доказ о поднетом захтеву за престанак статуса избеглог или прогнаног лица;

2.Доказ о поднетом захтеву за пријем у држављанство за себе и чланове породице (за лица која су у статусу избеглица);

3.Доказ о томе да је подносилац пријаве корисних Регионалног стамбеног програма (уговор);

4. Обједињену изјаву оверену код нотара да подносилац пријаве и чланови његовог породичног домаћинства нису укључени у неки други истоветан интеграциони или повратнички програм као и да подносилац и чланови његовог домаћинства нису повратници из миграције у треће земље;

5.Потврда послодавца о радном односу и висини зараде, потврда Националне службе за запошљавање, одсечак од пензије или други одговарајући документ о висини примања подносиоца захтева и чланова породичног домаћинства;

6.Копије личних карата за све пунолетне чланове домаћинства, извод из матичне књиге рођених за малолетне чланове домаћинства, извод из матичне књиге венчаних односно други важећи документ који доказује сродство;

7. Медицинска документација о болестима већег социјално-медицинског значаја;

8. Доказ о смањењу или губитку радне способоности или телесно оштећење подносиоца или чланова домаћинства;

9..Потврда о самохраности родитеља;

10. За подносиоце који су изгубили члана породице услед ратних дешавања као и породице ратних војних инвалида доставља се одговарајућа документација;

11..Жртве породичног насиља прилажу пресуду надлежног суда или извештај центра за социјални рад;

12. Потврда о школовању (за ученике и студенте);

Напред наведени докази подносе се у фотокопији, осим пријаве и оверене изјаве, с тим да Фонд може тражити од корисника да поднесу и оригинале на увид.

III

Пријаве ће се разматрати и о њима одлучивати по критеријумима из „Правилника о додели помоћи у економском оснаживању корисника РСП-а на подручју АПВ“ (Правилник). Непотпуни, неблаговремени и захтеви поднети од неовлашћених лица неће се разматрати. Комисија ће на основу Правилника донети прелиминарну одлуку о додели помоћи а након истека рока за жалбу, Управни одбор Фонда ће донети коначну ранг листу на основу које ће се закључити уговори са изабраним корисницима.

 Предност приликом одлучивања ће имати кандидати који раније нису добијали ову врсту помоћи.

 IV

Јавни позив траје од 16.01. до 18.02.2020. године.

Образац Пријаве, као и остале информације, могу се добити у просторијама Фонда за пружање помоћи избеглим, прогнаним и расељеним лицима у Новом Саду, и код Повереника за избеглице и миграције у општинама обухваћеним Јавним позивом. За додатне информације у вези са Јавним позивом можете се обратити Фонду за пружање помоћи избеглим, прогнаним и расељеним лицима, Нови Сад, Булевар Михајла Пупина број 25 или на телефон 021/475 42 95, као и путем електронске поште: uprava@fondirpvojvodine.rs.

**Пријаву са траженом документацијом, у затвореној коверти поднети на адресу: Фонд за пружање помоћи избеглим, прогнаним и расељеним лицима, 21000 Нови Сад Булевар Михајла Пупина 25 са назнаком за "Јавни позив – економско оснаживање корисника РСП".**